Bekendtgørelse for Færøerne om tilladelse til strafafbrydelse (strafafbrydelsesbekendtgørelsen)

I medfør af § 76, stk. 4, og § 105, stk. 2, i lov nr… af… for Færøerne om fuldbyrdelse af straf m.v., fastsættes:

**§ 1.** Kriminalforsorgsområdet kan tillade, at straffuldbyrdelsen midlertidigt afbrydes efter reglerne i straffuldbyrdelseslovens § 76, stk. 1 og 2, for indsatte, der udstår fængselsstraf i under 8 år. Spørgsmålet om strafafbrydelse afgøres dog af Direktoratet for Kriminalforsorgen, hvis strafafbrydelsen gives med henblik på benådning.

*Stk. 2.* Direktoratet for Kriminalforsorgen træffer afgørelse om midlertidig afbrydelse af straffuldbyrdelsen for indsatte, der udstår fængselsstraf i 8 år eller derover eller forvaring.

*Stk. 3.* Hvis den indsatte udstår fængselsstraf i mere end 1 år, eller hvis strafudståelsen skal afbrydes for en længere periode end 3 måneder, skal der udvises særlig forsigtighed ved vurderingen af, om der antages at foreligge fare for misbrug, og om hensynet til retshåndhævelsen antages at tale imod strafafbrydelse, jf. straffuldbyrdelseslovens § 76, stk. 1.

**§ 2.** Det er i almindelighed en forudsætning for strafafbrydelse, at den dømte tilvejebringer fornøden dokumentation for de omstændigheder, der begrunder strafafbrydelsen.

**§ 3.** Tilladelse til strafafbrydelse gives for et bestemt tidsrum og for mindst 1 døgn.

*Stk. 2.* For indsatte i arresthuset skal mulighederne for at tillade udgang efter reglerne herom være udtømte, før der gives tilladelse til strafafbrydelse. Strafafbrydelsen regnes i givet fald først fra udløbet af det tidspunkt, hvor den indsatte har fået tilladelse til udgang.

**§ 4.** Eventuelle rejseudgifter afholdes af den indsatte efter tilsvarende retningslinjer som ved udgang.

**§ 5.** Kriminalforsorgsområdet udleverer et bevis for strafafbrydelsen til den dømte og underretter Kriminalregistret om afgørelsen.

**§ 6.** En tilladelse til strafafbrydelse kan tilbagekaldes i overensstemmelse med bestemmelserne i straffuldbyrdelseslovens § 76, stk. 3.

**§ 7.** Bekendtgørelsen træder i kraft den 1. juli 2023.

*Justitsministeriet, den*